Stesen LRT Glenmarie

Stesen LRT Glenmarie merupakan stesen transit aliran ringan (LRT) berintegrasi di Glenmarie, Shah Alam yang berhampiran dengan Kelana Jaya dan Subang yang dikhidmat oleh Laluan Kelana Jaya dan Laluan Shah Alam. Bahagian stesen di bawah Laluan Shah Alam dinamakan sebagai Stesen LRT Glenmarie 2. Dari 30 Ogos 2017 sehingga awal 2026, Credit Guarantee Corporation (CGC) Malaysia Berhad telah memperoleh hak penamaan stesen bagi stesen bawah Laluan Kelana Jaya, yang terletak kira-kira 100 meter dari ibu pejabat CGC di Kelana Jaya, bawah Prasarana Malaysia program hak menamakan stesen. Pada ketika itu, stesen bawah Laluan Kelana Jaya dikenali sebagai CGC-Glenmarie. Ciri-ciri stesen Lokasi Untuk Laluan Kelana Jaya, bahagian bangunan stesen ini terletak di atas Jalan Lapangan Terbang Subang dan pengoperasian bagi stesen laluan ini dibuka pada 30 Jun 2016, sebagai sebahagian daripada penyambungan jajaran laluan tersebut ke Putra Heights, Selangor. Untuk Laluan Shah Alam, bahagian bangunan stesen ini terletak di bahu jalan Persiaran Kerjaya sebelum jalan tersebut bergabung dengan Jalan Lapangan Terbang Subang. Pengoperasian bagi stesen laluan ini dibuka pada 29 Jun 2026. Setiap laluan yang berkhidmat di stesen ini mempunyai bangunan stesen sendiri, serta merupakan stesen sambungan rasmi dan dihubungkan melalui laluan pejalan kaki. Kedua-dua bahagian stesen juga terletak kira-kira 1 kilometer daripada Persimpangan Subang Lebuhraya Baru Lembah Klang (NKVE). Mercu tanda yang terletak berhampiran dengan stesen ini termasuk Wisma Amfirst, Plaza Glomac, Kelana Business Center, Accentra Glenmarie, bangunan CGC Malaysia, Lincoln University College dan Stadium MBPJ. Pelan stesen Laluan Kelana Jaya Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai satu platform tengah di atas ruang legar untuk perkhidmatan Laluan Kelana Jaya. Terdapat kemudahan bagi Orang Kurang Upaya (OKU) seperti platform mesra OKU dan lif. Selain itu, terdapat 562 kotak parkir kereta dan rak basikal yang boleh memuatkan sehingga 20 basikal. Laluan Shah Alam Stesen ini adalah stesen bertingkat dengan tiga tingkat: aras tanah, aras legar, dan aras platform. Stesen ini mempunyai dua platform sisi di atas ruang legar untuk perkhidmatan Laluan Shah Alam. Terdapat kemudahan bagi Orang Kurang Upaya (OKU) seperti platform mesra OKU serta lif. Perkhidmatan bas Perkhidmatan bas perantara RapidKL laluan T774 dan T781 berkhidmat di stesen ini. Perkhidmatan Rapid-On-Demand bagi zon T774B (LRT Glenmarie - Seksyen 13, Shah Alam) dan T775B (LRT Glenmarie - Temasya Glenmarie) turut disediakan. Galeri Rujukan